Lesufi 'tree binne 48 uur teen Parktown Boys op' | Netwerk24
Deur Arisa Janse van Rensburg 22 Januarie 2020 11:21
Hy gaan "binne die volgende 48 uur" optree teen die Parktown Boys' High School in Johannesburg, sê Panyaza Lesufi, Gautengse LUR vir onderwys.
Lesufi het Woensdagoggend in 'n onderhoud met Eusebius McKaiser van 702 gesê in die ondersoek na Enock Mpianzi (13) se dood is daar bewyse wat hom noop om teen die skoolbestuur op te tree.
Panyaza Lesufi, Gautengse LUR vir onderwys Foto: Argief
Enock het verlede Woensdag tydens die skool se oriënteringskamp by die Nyati-oord buite Brits in Noordwes verdwyn terwyl die seuns op vlotte op die rivier was.
Sy lyk is Vrydag in die rivier by die oord gevind. Hy het vermoedelik verdrink.
Intussen is daar bewerings dat die onderwysers van die skool nie toesig gehou het tydens die aktiwiteit nie en dat die seuns sonder reddingsbaadjies in die rivier was.
'n Ma van ander leerlinge in die skool het aan Netwerk24 gesê seuns het aan haar vertel hul veiligheid word op die kampe in die gedrang gebring "om hul manlikheid te bewys".
Steve Mabona, Lesufi se woordvoerder, het nog nie kommentaar gelewer oor Lesufi se uitlatings in die radio-onderhoud nie.